Na temelju članka 25. Društvenog ugovora Zračne luke Osijek d.o.o. (Potpuni tekst od 22. studenoga 2017. godine) i Odluke o procjeni tržišne vrijednosti i javnoj prodaji ostatka (olupine) zrakoplova Fokker 100, Ur.br.: B-I-02/19-121-DF/SVP od 6. ožujka 2019. godine, Zračna luka Osijek d.o.o. objavljuje sljedeći

**OGLAS ZA JAVNU PRODAJU - poziv na dostavu pisanih ponuda**

1. **Podaci o prodavatelju**

Zračna luka Osijek d.o.o. Klisa (Grad Osijek), Vukovarska ulica 67, OIB: 48188420009.

1. **Podaci o predmetu prodaje**

Predmet prodaje je ostatak (olupina) zrakoplova Fokker 100 preostao nakon demontaže cjelokupne unutrašnjosti i svih instalacija. S obzirom na stanje ostatka zrakoplova (olupine), isti više nije moguće dovesti u funkcionalno ispravno stanje. Ostatak zrakoplova (olupinu) je moguće iskoristiti kao sekundarnu sirovinu ili prenamijeniti u izložbene, turističke ili druge namjene, uz odgovarajuće troškove demontaže, prijevoza i ponovne montaže te reparacije i uređenja trupa, krila i repnih površina.

Olupina zrakoplova se nalazi na Zračnoj luci Osijek u Klisi, Vukovarska ulica 67.

1. **Početna cijena i kriterij za odabir ponude**

Početna cijena iznosi 75.000,00 kuna. Navedena cijena je bez poreza na dodanu vrijednost.

Najpovoljnijom ponudom smatra se pravodobno zaprimljena ponuda koja uz ispunjenje svih uvjeta iz ovog Oglasa sadrži i najvišu ponuđenu cijenu.

Ako dva ili više ponuditelja koji ispunjavaju sve uvjete iz ovog Oglasa ponude istu najvišu cijenu, pisanim putem će biti pozvani da u roku od 5 (pet) dana dostave dopunu ponude u kojoj će biti navedena nova cijena.

1. **Podnošenje ponude**

Ponudu može podnijeti fizička i pravna osoba.

Ponuditelj može podnijeti samo jednu ponudu.

Ponuda se dostavlja u pisanom obliku u zatvorenoj omotnici poštom na adresu Zračna luka Osijek d.o.o., p.p. 47, 31000 Osijek ili neposrednom dostavom u poslovne prostorije prodavatelja na Zračnoj luci Osijek u Klisi, Vukovarska ulica 67 (upravna zgrada) radnim danom (ponedjeljak-petak) od 07,00 do 15,00 sati. Na omotnici je obvezno naznačiti »Ponuda za kupnju olupine zrakoplova Fokker – NE OTVARATI«.

Rok za dostavu ponuda je **28. ožujka 2019. godine do 11,00 sati**.

Ponuditelji su dužni uplatiti jamčevinu u iznosu od 10% od početne cijene na žiro-račun prodavatelja IBAN: HR2924850031100283085 kod Croatia banke d.d., poziv na broj: OIB ponuditelja, opis plaćanja: Jamčevina Fokker. Ponuditelju čija je ponuda odabrana se uplaćena jamčevina uračunava u kupoprodajnu cijenu, a ostalim ponuditeljima se vraća. Ponuditelj čija je ponuda odabrana gubi jamčevinu ako odustane od ponude, odnosno od sklapanja ugovora. Prodavatelj će u tom slučaju odabrati iduću najpovoljniju ponudu.

Obvezni sadržaj ponude:

* popunjen i potpisan ponudbeni list, na obrascu koji je sastavni dio ovog Oglasa,
* preslika važeće osobne iskaznice ili putovnice (fizička osoba), odnosno izvadak iz odgovarajućeg registra ne stariji od mjesec dana (pravna osoba),
* potvrda o uplaćenoj jamčevini.

Rok valjanosti ponude: najmanje 90 (devedeset) dana od dana isteka roka za dostavu ponuda.

Javno otvaranje ponuda održat će se 28. ožujka 2019. godine u 11,00 sati u upravnoj zgradi na Zračnoj luci Osijek u Klisi, Vukovarska ulica 67.

1. **Uvjeti prodaje**

Od ponuditelja se očekuje da pregleda predmet prodaje prije dostavljanja ponude jer se prodaja obavlja po načelu »viđeno-kupljeno«, što isključuje sve naknadne prigovore kupca.

S odabranim ponuditeljem će se sklopiti ugovor o kupoprodaji predmeta prodaje.

50% kupoprodajne cijene se plaća odmah po sklapanju ugovora, a 50% najkasnije na dogovoreni dan primopredaje. Predmet prodaje će biti predan u posjed kupcu nakon isplate kupoprodajne cijene u cijelosti.

Kupac je dužan organizirati primopredaju i preuzeti predmet prodaje najkasnije u roku od 15 (petnaest) dana od sklapanja ugovora. Sve troškove vezane uz primopredaju snosi kupac.

Prodavatelj ni u kojem slučaju nije odgovoran niti obvezan ponuditelju nadoknaditi bilo kakve troškove.

1. **Pregled predmeta prodaje i kontakt za dodatne informacije:**

Pregled predmeta prodaje moguć je radnim danom (ponedjeljak-petak) od 08,00 do 13,00 sati uz prethodnu najavu.

Kontakt osoba: Krunoslav Perić, e-mail kruno.peric@osijek-airport.hr ili telefon 091 3330 111.

1. **Ostali uvjeti:**

Prodavatelj Zračna luka Osijek d.o.o. zadržava pravo da bez obrazloženja ne odabere nijednu ponudu, da odustane od odabira ponuditelja, kao i da u svako doba sve do sklapanja ugovora poništi ovaj postupak prodaje.

Svi ponuditelji koji su pravodobno dostavili svoju ponudu će pisanim putem biti obaviješteni o konačnoj odluci prodavatelja.

Zakašnjele ponude će neotvorene biti vraćene ponuditeljima.

Podnošenjem ponude u predmetnom postupku ponuditelji potvrđuju razumijevanje i prihvaćanje svih navedenih uvjeta prodaje i pristaju na obradu traženih osobnih podataka u svrhu provedbe ovoga postupka i ispunjenja obveza iz sklopljenog ugovora o kupoprodaji.

ZRAČNA LUKA OSIJEK d.o.o.

 Davor Forgić, direktor